
Ønskedrømmen

Oversatt av Anne Marie Stamnestrø


FØRSTE KAPITTEL

–Burde du ikke begynne å kle på deg?

Scarlet kikket opp fra søndagsavisen som hun hadde latt som om hun leste den siste timen. Hun hadde ikke lyst til å snakke, spesielt fordi samtalen alltid dreide seg inn på det radikale valget Scarlet hadde tatt i år. Moren hadde i utgangspunktet støttet avgjørelsen om å få et barn alene ved inseminering, men i det siste hadde hun ment at det kanskje ikke var en god idé likevel.

Det siste Scarlet trengte akkurat nå var negativitet!

Greit, prosedyren hadde ikke virket de to første gangene. Det var ikke uvanlig, hadde de sagt på klinikken. Hun måtte bare fortsette å prøve, så ville hun unnfange før eller siden. Det var ikke noe fysisk i veien med henne, kanskje bortsett fra at hun ikke ble noe yngre. Som var grunnen til at hun hadde bestemt seg for dette til å begynne med.

–Hvor mye er klokken? spurte hun.

–Snart tolv, svarte moren. –Vi burde vise oss hos familien Mitchell senest kvart på ett. Carolyn har tenkt å servere lunsj rundt halv to.

Carolyn og Martin Mitchell hadde vært vennene og naboene deres i nesten tretti år. De hadde to barn –en gutt, John, som var like gammel som Scarlet, og en jente, Melissa, som var fire år yngre. I årenes løp hadde Scarlet blitt godt kjent med familien, selv om hun likte enkelte familiemedlemmer bedre enn andre. Mr Mitchell hadde pensjonert seg for kort tid siden, og i dag hadde de førti års bryllupsdag. En milepæl som Scarlet dessverre aldri ville få oppleve selv.

Janet King kjente et stikk i hjertet da hun hørte at datteren sukket. Stakkars vennen. Hun hadde vært så skuffet da hun fikk menstruasjon denne uken. Ikke rart at hun ikke ville i selskap.

–Du trenger ikke bli med, sa hun mykt. –Jeg kan si at du føler deg dårlig.

–Nei, nei, mamma, sa Scarlet bestemt. –Det går bra. Helt sant. Det er bra for meg.

Så skyndte hun seg til soverommet. Det ville bli bra for henne. Hun kunne ta et par glass vin –siden hun ikke var gravid. Og hun ville ikke måtte forsvare avgjørelsen om å bli gravid hele kvelden. For moren var den eneste som visste om babyprosjektet. Og hun var lei av å høre moren fortelle om hvor vanskelig det var å oppdra et barn alene.

Riktignok hadde Janet King førstehåndserfaring med det. Faren til Scarlet hadde dødd i en bilulykke da Scarlet var ni år. Hun visste godt hvor vanskelig ting hadde vært for moren, både emosjonelt og økonomisk. Det hadde vært vanskelig for Scarlet også. Hun hadde forgudet faren og savnet ham voldsomt.

Så hun forsto at det kom til å bli vanskelig iblant å oppdra et barn uten støtte fra en partner.

Men ikke så vanskelig som aldri å få barn i det hele tatt! Bare tanken gjorde Scarlet dårlig.

Hun hadde alltid ønsket å bli mor, helt siden hun var liten. Hun hadde drømt om å forelske seg i en flott mann –en som den kjære faren hennes –og gifte seg og få en egen familie.

Hun hadde faktisk trodd at det ikke ville ta så lang tid etter at hun var ferdig på skolen. Planen hadde vært å gifte seg ung, så hun kunne nyte tiden med barna sine. Hun hadde aldri sett for seg at hun skulle bli trettifire og fortsatt være singel.

Men det var sånn livet hadde blitt. Noen ganger kunne hun ikke tro det.

Hun ristet på hodet og kom seg ut av morgenkåpen. Antrekket hadde hun lagt klart på sengen tidligere den morgenen –en lilla ulltunika med svart pologenser i silke under, svarte tights og ankelstøvletter. Det tok ikke lang tid å kle på seg –hun hadde allerede dusjet og fønet håret. Så gikk hun for å sminke seg og sette opp håret.

Det gikk raskt. Hun hadde rutinene inne.

Speilbildet fikk henne til å rynke pannen undrende. Igjen lurte hun på hvorfor ting hadde blitt slik.

Hun var jo ikke akkurat stygg. Tvert imot svært attraktiv, med et pent ansikt. Søt nese, fyldige lepper. Hun hadde blondt hår og en god figur. Brystene var nok i minste laget, men hun kledde det meste, siden hun var høy og slank. I tillegg var hun munter og utadvendt. Folk likte henne. Menn likte henne.

Likevel hadde det vært vanskelig å finne en kjæreste. I etterpåklokskapens lys skjønte Scarlet at karrierevalget ikke hadde hjulpet, men det hadde ikke slått henne den gang. Hun hadde ikke villet forlate hjemmet og Central Coast, så hun hadde tatt en lærlingplass som frisør i salongen der moren jobbet. Det hadde overrasket mange. Hun hadde tross alt hatt svært gode karakterer og kunne ha fått en prestisjefylt karriere.

Men Scarlet ville ikke bli journalist eller advokat. Hun hadde andre prioriteter som ikke inkluderte flere år på skolebenken og enda flere år på vei opp karrierestigen som enkelte definerte som suksess her i livet. Men hun ville ha en interessant jobb som hun kunne trives i.

På tross av advarslene fra lærerne hennes, hadde Scarlet elsket å være frisør. Hun trivdes med kameratskapet med kollegaer og kunder, elsket tilfredsstillelsen ved å gjøre en farging eller hårklipp ikke bare bra nok, men ekstra bra. Hun fikk snart et godt rykte som stylist, og da hun var tjuefem, hadde hun og moren åpnet egen salong i et lite kjøpesenter ikke langt fra Erina Fair. De ville ha foretrukket å ha salongen i selve Erina Fair –sentrum for handel på Central Coast –men husleien var for høy der. Salongen hadde likevel blitt en stor suksess, takket være den lojale kundebasen.

Men bare på den økonomiske fronten. Scarlet hadde begynt å innse at det å være frisør med hovedsakelig kvinnelige kunder, ikke hjalp en å møte medlemmer av det annet kjønn. Det hjalp heller ikke å være enebarn. Kanskje hvis hun hadde hatt en eldre bror…

Selvfølgelig hadde hun prøvd å møte menn på andre måter. I årevis hadde hun regelmessig gått på fester, klubber og puber med en jentegjeng fra skoledagene. Av en eller annen grunn ble Scarlet alltid forsøkt sjekket opp av sånne sleske kjekkaser som bare var interessert i én ting –selv om hun ikke hadde forstått det før hun hadde brent seg et par ganger.

En etter en hadde venninnene funnet seg hyggelige ektemenn –stort sett gjennom jobb eller familie. Scarlet hadde vært brudepike så mange ganger at hun begynte å mislike brylluper. De gifte «vennene» hennes prøvde alltid å spleise henne med en eller annen full fyr som bare var der for å ha seg med minst én av brudepikene.

Da den siste av de ugifte venninnene hadde funnet en mann gjennom en datingnettside, hadde Scarlet også prøvd den metoden, men det var en katastrofe. Av en eller annen grunn tiltrakk hun seg visst feil type menn –sånne som bare ville ha én ting.

Scarlet hadde aldri likt sex bare for sexens skyld. Hun hadde riktignok prøvd det et par ganger i sine yngre dager. Men opplevelsene hadde vært så mangelfulle at da hun var tjueen, hadde hun lovet å bare gi seg hen til en mann hun virkelig likte. Dessverre hadde hun virkelig likt noen av de sleske kjekkasene som hadde sjekket henne opp i tjueårene. Selv da hadde hun ikke opplevd noe fyrverkeri i sengen. Hun hadde konkludert med at hun måtte være dypt forelsket for å kunne nyte sex. Eller så var hun frigid.

Da hun ble tretti, hadde hun vært så desperat etter å finne kjærligheten at hun hadde endret karrierevei. Hun studerte på kveldstid og søkte siden jobb hos et av de største meglerfirmaene på Central Coast.

På det tidspunktet virket det som en god idé. Plutselig var hun omgitt av single unge menn som syntes hun var det beste som hadde skjedd siden motorveien til Sydney ble bygget. Hun hadde haugevis av beundrere, og én av dem utmerket seg. Jason var megler i et konkurrerende firma og kom fra kysten, slik hun selv gjorde. En sjarmerende, ekstremt kjekk mann fra en lokal familie, som ikke prøvde å få henne i seng etter første stevnemøte. Halleluja! De de endelig gikk til sengs, hadde sexen vært bra nok til at Scarlet konkluderte med at hun endelig var forelsket, selv om forelskelsen ikke var grensesprengende. Da Jason fridde til henne på trettitoårsdagen hennes, regnet hun med at følelsene var gjensidige.

De var godt i gang med å planlegge bryllupet da katastrofen inntraff.

Det hendte for atten måneder siden, på julefesten i gaten deres. Jason kunne ikke være med, han måtte på en jobbmiddag på Terrigal hotell. Hun viste frem forlovelsesringen og moret seg da John Mitchell tok henne til side og fortalte henne den hjerteskjærende nyheten.

Hennes første reaksjon var vantro og fornektelse. Forloveden hennes kunne ikke være homofil. Det var ikke mulig!

Det var mykheten i stemmen til John –og medfølelsen i øynene hans –som til slutt overbeviste henne. For det var helt ulikt John Mitchell å være så hyggelig mot henne. Hun forlot straks festen og avtalte å møte Jason i parken ved Terrigal hotell. Der konfronterte hun ham med påstanden. Først nektet Jason for at han var homofil, men hun ville ikke la ham lyve, og til slutt innrømmet han sannheten. Han ba henne om ikke å fortelle det til noen andre, siden han ikke helt hadde akseptert det selv ennå. Hun hadde holdt det for seg selv, men brøt forlovelsen.

Julen det året var ikke særlig god. Heller ikke nyttår. Scarlet var sønderknust og sluttet i meglerjobben –hun taklet ikke å støte borti Jason hele tiden –og vendte tilbake til frisøryrket. Hele året gjemte hun seg bort og var nedtrykt. Hun fortalte aldri sannheten om Jason til noen –ikke engang til moren –men sa i stedet at han hadde vært utro. Venninnene hadde vært medfølende og oppmuntret henne til å fortsette å gå på stevnemøter. Men hun hadde ikke våget seg ut på markedet igjen. Hun følte seg som en idiot og en fiasko.

Scarlet hadde blitt temmelig lettet da John Mitchell ikke kom hjem sist jul. Hun hatet tanken på at han skulle se medlidende på henne eller si noe skarpt, som «hva var det jeg sa». Han hadde visst brukket beinet mens han klatret opp et teit fjell i Sør-Amerika, og kunne ikke reise. Hun var også lettet over at han ikke skulle komme på festen i dag. Flyet hans fra Rio hadde blitt forsinket på grunn av vulkansk aske i luften. For en gangs skyld var skjebnen snill med henne.

Det var idiotisk å grue seg til å se John Mitchell igjen. Men det gjorde hun.

Han var riktignok ikke enkel å omgås. På tross av at han var en kjekk mann, manglet han en del på det sosiale området. Men han var meget intelligent. Det visste Scarlet godt, siden de hadde gått i samme klasse under hele skolegangen. Men selv om de var naboer og klassekamerater, hadde de aldri blitt venner. John hadde aldri lekt med de andre barna i gaten, på tross av at Scarlet spurte ham flere ganger. Alt han brydde seg om, var lekser og surfing –stranden lå en kort gåtur unna.

Scarlet husket hvordan det hadde plaget John da moren hennes ba ham passe på henne på skolebussen da mobbingen tiltok. Han hadde gjort det, og til og med sloss med en gutt som hadde kalt henne noe stygt. Han hadde blitt utvist i en hel dag og fått en blodig nese som takk. Det hadde ikke akkurat gjort at han likte henne bedre. Ikke at han hadde sagt noe direkte til henne. Men da hun takket ham, skulte han bare. På den tiden skulte han ofte på henne. Hun husket en gang på videregående da hun hadde bedt ham om mattehjelp, han hadde vært veldig god i matte, og han hadde bedt henne slutte å være så lat og finne ut av det selv. Hun hadde tatt igjen –hun var ikke en som tok imot frekkheter –og skreket til ham at han var den slemmeste gutten hun hadde møtt, og hun ville aldri be ham om hjelp igjen, selv om hun holdt på å dø. Ganske overdramatisk, men hun hadde ment det da.

Etter videregående hadde John studert geologi ved universitetet i Sydney. Siden hadde hun ikke sett noe særlig til ham. Han hadde dratt utenlands for å arbeide etter studiene, og viste seg bare hos familien i julen. Selv da ble han der maks en uke eller to, og tilbrakte mesteparten av tiden med å surfe alene.

Han nedlot seg til å komme på gatefesten som de holdt hver jul. De pleide å møtes der. John var ikke åpenlyst frekk mot henne lenger, men de hadde ikke akkurat en varm tone seg imellom. Alt hun visste om livet hans, hadde hun hørt fra moren hans, som tilhørte samme quilte-gruppe som moren til Scarlet. Ifølge Carolyn Mitchell hadde sønnen blitt rik de siste årene, etter at han fant olje i Argentina og naturgass i et annet søramerikansk land. Han hadde kjøpt hus i Rio, så det lot ikke til at han ville flytte hjem til Australia med det første.

Og han kom nok ikke til å gifte seg med det første, heller, tenkte Scarlet. Einstøinger som John giftet seg ikke.

Men hun var sikker på at det var en kvinne –eller flere –i livet hans. Kjekke menn med penger fikk alltid sex, uansett om de var asosiale drittsekker med like mye sjarm som en klapperslange!

Scarlet skvatt av den siste tanken. Det var ikke likt henne å være så ekkel.

John Mitchell fikk frem det verste i henne. Men hun kunne ikke fordra det at han ikke trengte noen, at han var så opptatt av seg selv. Hun kunne ikke forestille seg at han noen gang kunne få hjertet sitt knust. Hjertet hans var like hardt som en av de steinene han var så glad i.

–Opp med farten, Scarlet, ropte moren gjennom baderomsdøren. –Klokken er fem på halv ett.

Etter å ha ristet seg selv mentalt, skyndte Scarlet seg til soverommet, der hun tok på seg et par øredobber i sølv og krystall, og hastet inn i stuen. Moren ventet på henne, kledd i en skreddersydd kremfarget buksedress.

–Vet du hva, mamma? Scarlet kikket moren opp og ned. –Du ser ikke ut som du er en dag over femti.

Likevel var moren sekstito.

–Takk, kjære deg. Og du ser ikke ut som du er en dag over tjue.

–Det er fordi jeg har gode gener, svarte Scarlet.

–Sant, svarte Janet. Men en tanke slo henne: Kanskje datteren hadde arvet ett spesielt gen som var mindre ønskelig enn ungdommelig uteseende og en slank figur. Janet hadde selv hatt problemer med å bli gravid. Derfor hadde hun bare ett barn. Det overrasket henne at Scarlet, som var så intelligent, ikke hadde spurt henne om det. Men Janet ville ikke nevne det. Ikke i dag.

–Kom, så går vi, sa hun i stedet, og fant frem presangen. Den vakre esken inneholdt en rubinrød vannmugge og tilhørende glass som hun hadde funnet i en antikvitetshandel. Carolyn kom til å like dem. Ikke Martin, sannsynligvis, men Martin var en sånn mann som ikke lot seg begeistre så lett. Bare av barnebarnet sitt. Det var ingen tvil om at den lille gutten til Melissa, Oliver, var bestefarens øyensten.

De gikk ut. Scarlet var glad for at skyene hadde letnet. Junisolen varmet opp luften. Vinteren hadde kommet for ikke så lenge siden, men det hadde allerede vært en av de kaldeste på ti år. Og våteste. Heldigvis regnet det ikke i dag, så de ville ikke bli nødt til å holde seg innendørs på festen. Det så ut til å bli et godt oppmøte. Det var ingenting Scarlet likte dårligere enn å være presset inn i et par rom sammen med masse folk. Mitchell-huset var romslig, men likevel…

Carolyn kom løpende ut av huset til familien Mitchell. Hun så varm og glad ut.

–Dere gjetter aldri hva som har skjedd, sa hun opprømt. –John ringte nettopp. Flyet hans klarte å lette i går likevel. Et par timer for sent, men de hadde god vind og landet på Mascot for et par timer siden. Han hoppet på toget og kommer til Gosford stasjon om tjue minutter. Jeg sa jeg skulle sende noen for å hente ham. Han sa selvfølgelig at jeg ikke skulle ha noe bryderi, men jeg sa sludder, hvis han kunne fly helt fra Brasil, kunne vi i det minste hente ham på stasjonen. Men da jeg la på, lurte jeg på hvem jeg kunne spørre, for jeg og Martin kan jo ikke forlate gjestene våre. Så fikk jeg øye på dere og tenkte at Scarlet var den rette. Du har vel ikke noe imot det, kjære deg?

Hva kunne Scarlet svare?

Hun tvang frem et smil. –Jeg gjør det så gjerne.

